text: [{"text_idx": "#000009", "text": "Kon Magluib ang Bana Ukon Asawa"}, {"text_idx": "#000010", "text": "\u201cDaw gusto ko nga mapatay sang ginbaylo ako sang akon bana sa mas hoben nga babayi. Para sa akon indi ini husto, ilabi na kon pamensaron ko ang tanan nga ginsakripisyo ko para sa iya.\u201d\u2014Maria, Spain."}, {"text_idx": "#000011", "text": "\u201cSang gulpi lang ako ginbayaan sang akon asawa, pamatyag ko may bahin sa akon kaugalingon nga napatay. Ang amon mga handum, paglaum, kag mga plano naguba tanan. May mga adlaw nga abi ko naumpawan na ako, pero gulpi lang nga masubuan ako liwat.\u201d\u2014Bill, Spain."}, {"text_idx": "#000012", "text": "MASAKIT gid kon magluib ang bana ukon asawa. Matuod, may mga ginluiban nga nagpatawad sa ila naghinulsol nga bana ukon asawa kag nagbalikay sila. * Pero bisan pa nagbalikay man sila ukon wala, ang bana ukon asawa nga ginluiban magaantos gihapon sang grabe nga kasakit. Ano ang makabulig sa ginluiban nga maatubang ang kasakit sang pagluib?"}, {"text_idx": "#000013", "text": "Bisan pa sang grabe nga kasubo, madamo nga bana ukon asawa ang napaumpawan sang Kasulatan. Natun-an nila nga nakita sang Dios ang ila mga luha kag nagakaluoy sia sa ila.\u2014Malaquias 2:13-16."}, {"text_idx": "#000014", "text": "\u201cSang nagdamo ang akon kabalaka, ginlugpayan kag ginpaumpawan mo ako.\u201d\u2014Salmo 94:19."}, {"text_idx": "#000017", "text": "\u201cNangin indi matutom ang akon bana,\u201d siling ni Carmen, nga ginluiban sang iya bana sang pila ka bulan. \u201cPero nagasalig ako nga indi ako pagbayaan ni Jehova. Indi gid niya ako pagpaslawon.\u201d"}, {"text_idx": "#000020", "text": "Tanan sila nga ginsambit sa sini nga artikulo nagbatyag nga daw mangampo na kon kaisa. Pero nagsalig sila kay Jehova nga Dios kag napaumpawan sang iya Pulong. Amo ini ang ginsiling ni Bill: \u201cAng akon pagtuo nagbulig sa akon nga magpadayon sang daw naguba na ang akon kabuhi. Bisan pa naglakat ako \u2018sa madulom nga nalupyakan,\u2019 ginbuligan ako sang Dios.\u201d\u2014Salmo 23:4."}, {"text_idx": "#000028", "text": "\u201cPirme ako nagapangamuyo,\u201d siling ni Carmen. \u201cNabatyagan ko nga ara sa tupad ko ang Dios nga nagapamati kag nagabulig sa akon. Sa sining mabudlay nga tion, nangin mas malapit ako sa Dios.\u201d"}, {"text_idx": "#000029", "text": "May Empatiya Bala ang Dios?"}, {"text_idx": "#000034", "text": "Madamo sa mga nagadiborsio ang nabudlayan sang ila kahimtangan pagkatapos sang diborsio. Ang praktikal nga laygay sang Biblia makabulig sa imo kon ano ang himuon pagkatapos sang diborsio."}]